Kongressitribüünilt kõlanud arvamustest puudutab televisiooni Rein Marani samas ajakirjas terviklikult esitatud kõnest pärit mõte: ... häirib progresseeruv dokumentaal- ja populaarteaduslike filmide kriteeriumide hägustumine. Nimetaksin seda tinglikult filmide telesaadestumiseks. Vajalik, mõnikord lausa valuline teema realiseerub lõpututeks rääkivateks peadeks ja figuurideks, peamiseks muutub tekst, mida räägitakse. Pilt on vaid jutu katteks. Niisugusel filmil pole aga telesaatele omast aktuaalsust, toimuva vahendituse, samahetkelisuse taju ... Eluõiguse suudab säilitada vaid selline film, millele on omane kujundlikkus, asjade, nähtuste, sündmuste mõtestamine - üldistamine ja mis kõige tähtsam - inimkvaliteedi otsing.